title: KOMISSION DELEGOITU DIREKTIIVI (EU) / , Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen siltä osin kuin on kyse elohopean käyttöä yleiskäyttöön tarkoitetuissa yksikantaisissa pienloistelampuissa koskevasta poikkeuksesta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun Euroopan parlamentin ja neuvoston direktiivin 2011/65/EU
                  1
                (uudelleenlaadittu) (RoHS-direktiivi) liitettä III sen mukauttamiseksi tekniikan ja tieteen kehitykseen. Muutos koskee elohopean käyttöä tietyissä käyttötarkoituksissa yleiskäyttöön tarkoitetuissa yksikantaisissa pienloistelampuissa.

               RoHS‑direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Tällä hetkellä rajoitetut aineet luetellaan direktiivin liitteessä II, ja niitä on kymmenen: lyijy, elohopea, kadmium, kuudenarvoinen kromi, polybromibifenyylit (PBB), polybromidifenyylieetterit (PBDE), bis(2-etyyliheksyyli)ftalaatti (DEHP), butyylibentsyyliftalaatti (BBP), dibutyyliftalaatti (DBP) ja di-isobutyyliftalaatti (DIBP). Liitteissä III ja IV luetellaan erityisiin käyttötarkoituksiin tarkoitetut sähkö- ja elektroniikkalaitteiden materiaalit ja komponentit, joihin ei sovelleta 4 artiklan 1 kohdassa säädettyjä ainerajoituksia.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen, muun muassa myöntämällä, uusimalla tai peruuttamalla poikkeuksia. Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos se ei vaikuta heikentävästi asetuksen (EY) N:o 1907/2006
                  2
                (REACH-asetus) mukaiseen ympäristön- ja terveydensuojeluun ja jokin seuraavista edellytyksistä täyttyy: i) aineen poistaminen tai korvaaminen suunnittelumuutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; ii) korvaavien aineiden luotettavuutta ei pystytä varmistamaan; iii) aineen korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Poikkeuksia ja niiden kestoa koskevissa päätöksissä on otettava huomioon myös korvaavien aineiden saatavuus ja korvaamisen sosioekonomiset vaikutukset. Poikkeusten kestoa koskevissa päätöksissä on huomioitava mahdolliset vaikutukset innovointiin. Poikkeuksen kokonaisvaikutuksiin on sovellettava tarvittaessa elinkaariajattelua.

               Lisäksi 5 artiklan 1 kohdassa säädetään, että komission on annettava yksittäisiä delegoituja säädöksiä tiettyihin käyttötarkoituksiin tarkoitettujen sähkö- ja elektroniikkalaitteiden materiaalien ja komponenttien sisällyttämiseksi liitteissä III ja IV oleviin luetteloihin ja tarvittaessa poistamiseksi niistä. Poikkeusta koskevien hakemusten toimittamisessa noudatettava menettely kuvataan 5 artiklan 3 kohdassa ja liitteessä V.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio vastaanottaa talouden toimijoilta poikkeusten myöntämistä tai uusimista koskevia, RoHS-direktiivin 5 artiklan 3 kohdan ja liitteen V mukaisia pyyntöjä
                  3
               .

               Liitteessä III oleva nykyinen poikkeus 1 a–e sallii elohopean käytön yksikantaisissa pienloistelampuissa silloin, kun elohopean määrä purkausputkea kohden on enintään:

               1 a Yleiskäyttöön tarkoitetuissa loistelampuissa < 30 W: 2,5 mg;

               1 b Yleiskäyttöön tarkoitetuissa loistelampuissa ≥ 30 W ja < 50 W: 3,5 mg;

               1 c Yleiskäyttöön tarkoitetuissa loistelampuissa ≥ 50 W ja < 150 W: 5 mg;

               1 d Yleiskäyttöön tarkoitetuissa loistelampuissa ≥ 150 W: 15 mg;

               1 e Yleiskäyttöön tarkoitetuissa ympyrän- tai neliön muotoisissa loistelampuissa, joiden putken läpimitta ≤ 17 mm: 7 mg.

               Komissio vastaanotti kaksi kyseisen poikkeuksen uusimista koskevaa hakemusta joulukuussa 2014 ja tammikuussa 2015. Yksi hakemuksista uusittiin lisätiedoin tammikuussa 2020. Hakijat vetosivat lähinnä siihen, että kyseisen kaikkiin kyseisiin käyttötarkoituksiin ei ollut saatavilla korvaavia aineita. Yksi hakija totesi, että vaikka vaihtoehdoiksi kelpaavia elohopeattomia valodiodeja (LED) on yhä enemmän saatavilla EU:n markkinoilla, ne eivät aina ole täysin yhteensopivia vaihtoehtoja, joilla voitaisiin korvata kuluttajille ja ammattimaisille loppukäyttäjille tarkoitetut moninaiset pienloistelamput. Toinen hakija yhtyi tähän näkemykseen
                  4
               .

               RoHS-direktiivin 5 artiklan 5 kohdan toisen alakohdan vaatimusten mukaisesti poikkeus pysyy voimassa, kunnes komissio tekee päätöksen uusimista koskevasta hakemuksesta.

               Poikkeuksen uusimista koskevien hakemusten arvioimiseksi komissio käynnisti kesäkuussa 2015 tutkimuksen
                  5
                vaaditun teknisen ja tieteellisen arvioinnin tekemiseksi. Tutkimus saatiin päätökseen vuonna 2016, ja siihen sisältyi kahdeksan viikkoa kestänyt sidosryhmien avoin verkkokuuleminen
                  6
               . Kyseisessä tutkimuksessa arvioitiin laajoja tieteellisiä ja teknisiä tietoja ja kannanottoja, ja komissio täydensi tutkimusta kahdella tutkimuksella/päivityksellä, joihin myös sidosryhmät osallistuivat. Vuonna 2019 julkaistussa tutkimuksessa
                  7
                keskityttiin sosioekonomisiin näkökohtiin ja korvaavien aineiden saatavuuteen, ja vuonna 2020 siihen tehtiin tuoreisiin lukuihin ja mallintamiseen perustuva päivitys
                  8
               . Tutkimuksen loppuraportit ja sosioekonomisen arvioinnin päivityksen loppuraportit julkaistiin
                  9
               , ja sidosryhmille ilmoitettiin asiasta.

               Komissio kuuli RoHS-direktiivin nojalla annettavia delegoituja säädöksiä käsittelevää jäsenvaltioiden asiantuntijaryhmää 1. syyskuuta 2016, 29. lokakuuta 2018 ja 21. lokakuuta 2019 pidetyissä asiantuntijaryhmän kokouksissa. Heinäkuussa 2020 komissio myös tiedotti jäsenvaltioiden asiantuntijaryhmälle kirjallisella menettelyllä vuoden 2020 sosioekonomisesta päivityksestä ja sai jäsenvaltioiden kannat ehdotettuun toimintatapaan. Se on toteuttanut kaikki 5 artiklan 3–7 kohdassa tarkoitetut tarvittavat vaiheet, jotka liittyvät rajoitettuja aineita koskevia poikkeuksia koskeviin hakemuksiin
                  10
               . Neuvostolle ja Euroopan parlamentille ilmoitettiin kaikista toimista.

               Taustaselvityksissä korostettiin seuraavia teknisiä tietoja ja arviointeja:

               ·Vuosien 2015–2016 tutkimuksessa todettiin, että Euroopan unionin markkinoilla on saatavilla luotettavia elohopeattomia korvaavia aineita. Tutkimuksesta saatiin runsaasti näyttöä siitä, että elohopean korvaaminen poikkeuksen piiriin kuuluvissa lamppuluokissa on tieteellisesti ja teknisesti mahdollista.

               ·Vuosina 2019 ja 2020 toteutetuissa tutkimuksen päivityksissä keskityttiin korvaavien aineiden saatavuuteen ja korvaamisen sosioekonomisiin vaikutuksiin. Ne osoittivat, että korvaamisen kokonaiskustannukset riippuvat suurelta osin markkinoilla saatavilla olevien korvaavien lamppujen osuudesta ja että korvaamisen kustannukset korvautuisivat suhteellisen nopeasti sen tuomien energiansäästöjen tuottamilla hyödyillä. Sosioekonomisen arvioinnin vuoden 2020 päivitys osoitti, että arvioitavien lamppuluokkien korvaaminen LED-vaihtoehdoilla tarkoittaisi sitä, että vältettäisiin saattamasta Euroopan unionin markkinoille 2882 kg elohopeaa lampuissa
                  11
               . Kaiken kaikkiaan ennenaikainen sähkö- ja elektroniikkalaiteromun syntyminen, joka johtuu tarpeesta uudistaa kytkentöjä ja korvata lamppuja tietyissä lamppuluokissa, korvautuisi sekä elohopean tulevan käytön välttämisellä että huomattavilla energiansäästöillä.

               Yhteenvetona todetaan, että tieteellisten ja teknisten arviointien, mukaan lukien sidosryhmien kuulemiset, johtopäätöksenä on, että mikään poikkeuksen myöntämisen edellytyksistä ei täyty poikkeuksen 1 a–e osalta. Arvioinneissa todettiin erityisesti, että elohopeattomia vaihtoehtoja on jo saatavilla. Korvaavien aineiden saatavuus on lisäksi osoitettu, ja tähän näyttöön perustuvat laskelmat elohopean korvaamisen sosioekonomisista vaikutuksista ovat osoittaneet sen johtavan kokonaissäästöihin
                  12
                ja kokonaishyötyihin ympäristön, terveyden ja kuluttajien turvallisuuden kannalta. Sosioekonominen analyysi ei edellyttänyt siirtymäkautta.

               Delegoidun direktiivin luonnos julkaistiin paremman sääntelyn suuntaviivojen mukaisesti paremman sääntelyn portaalissa, jossa se oli nähtävillä yleistä palautetta varten neljän viikon ajan. Säädösluonnosta koskevaan kuulemiseen saatiin kansalaisilta 12 vastausta. Esille tuotuja seikkoja tarkasteltiin, eikä luonnokseen pidetty tarpeellisena tehdä muutoksia.

               3.DELEGOIDUN SÄÄDÖKSEN OIKEUDELLINEN SISÄLTÖ

               Tällä delegoidulla direktiivillä perutaan 5 artiklan 1 kohdan perusteella direktiivin 2011/65/EU liitteessä III olevassa luettelossa mainittu poikkeus 1 a–e, joka koskee elohopean käyttöä tietyissä käyttötarkoituksissa elohopeapohjaisissa lampuissa.

               Poikkeusta koskevassa komission arvioinnissa, joka perustui tutkimuksiin ja kuulemisiin, todettiin, että mikään RoHS-direktiivin 5 artiklan 1 kohdan a alakohdassa säädetyistä edellytyksistä, joiden vuoksi poikkeuksen voimassaoloa olisi perusteltua jatkaa, ei täyty. Elohopean korvaaminen luotettavilla korvaavilla aineilla niissä lamppuluokissa, joita tämä poikkeus koskee, on tieteellisesti ja teknisesti mahdollista, ja on esitetty näyttöä siitä, että korvaamisen kokonaisvaikutus ympäristöön, terveyteen ja kuluttajien turvallisuuteen on huomattavasti suurempi kuin mahdolliset kielteiset vaikutukset. Sen lisäksi, että korvaamisen seurauksena EU:n markkinoille ei saatettaisi huomattavia määriä elohopeaa, se myös säästäisi energiaa ja lisäisi innovointia
                  13
               . Yhteenvetona todetaan, että poikkeuksen edellytykset eivät enää täyty ja poikkeus 1 a–e on kumottava 5 artiklan 1 kohdan b alakohdan mukaisesti.

               Poikkeuksen voimassaolon päättymispäivä on RoHS-direktiivin 5 artiklan 6 kohdan mukainen. Kyseisessä kohdassa säädetään, että jos poikkeus peruutetaan, sen voimassaolo päättyy aikaisintaan 12 kuukauden ja viimeistään 18 kuukauden kuluttua päätöksentekopäivästä. Tässä tapauksessa on sovellettava aikaisinta 12 kuukauden päättymispäivää. Käytännön olosuhteet eivät edellytä pitempää siirtymäaikaa.

               Oikeudellisena välineenä on delegoitu direktiivi, mikä on sopusoinnussa valtuutussäädöksen eli direktiivin 2011/65/EU ja erityisesti sen 5 artiklan 1 kohdassa ja 20 artiklassa säädetyn säädösvallan siirron kanssa.

               Delegoidun direktiivin tavoitteena on edistää ihmisten terveyden ja ympäristön suojelua ja yhdenmukaistaa sähkö- ja elektroniikkalaitteiden sisämarkkinoiden toimintaa koskevia säännöksiä peruuttamalla muutoin kiellettyjen aineiden tiettyjä käyttötarkoituksia koskeva poikkeus RoHS-direktiivin säännösten ja edellytysten mukaisesti sekä liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Delegoidulla direktiivillä ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 13.12.2021,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen siltä osin kuin on kyse elohopean käyttöä yleiskäyttöön tarkoitetuissa yksikantaisissa pienloistelampuissa koskevasta poikkeuksesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  14
                ja erityisesti sen 5 artiklan 1 kohdan b alakohdan,

               sekä katsoo seuraavaa:

               (1)Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä II lueteltuja vaarallisia aineita. Kyseistä rajoitusta ei sovelleta tiettyihin käyttötarkoituksiin, jotka luetellaan direktiivin liitteessä III.

               (2)Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               (3)Elohopea on rajoitusten kohteena oleva aine, joka mainitaan direktiivin 2011/65/EU liitteessä II.

               (4)Päätöksellä 2010/571/EU
                  15
                komissio myönsi muun muassa poikkeuksen elohopean käytölle yleiskäyttöön tarkoitetuissa yksikantaisissa pienloistelampuissa, jäljempänä ’poikkeus’, ja kyseinen poikkeus on tällä hetkellä esitetty direktiivin 2011/65/EU liitteessä III olevina poikkeuksina 1 a, 1 b, 1 c, 1 d ja 1 e. Kyseisen direktiivin 5 artiklan 2 kohdan toisen alakohdan a alakohdan mukaisesti poikkeuksen voimassaolon oli määrä päättyä 21 päivänä heinäkuuta 2016.

               (5)Elohopeaa käytetään yksikantaisissa pienloistelampuissa ultraviolettivalon tuottamiseen; lampun fluoresoiva pinnoite muuntaa ultraviolettivalon näkyväksi valoksi.

               (6)Komissio vastaanotti 19 päivänä joulukuuta 2014 ja 15 päivänä tammikuuta 2015, eli direktiivin 2011/65/EU 5 artiklan 5 kohdassa säädetyssä määräajassa, kaksi poikkeuksen uusimista koskevaa hakemusta, jäljempänä ’uusimista koskevat hakemukset’, joista toinen päivitettiin uusitulla hakemuksella 20 päivänä tammikuuta 2020. Direktiivin 2011/65/EU 5 artiklan 5 kohdan toisen alakohdan mukaisesti poikkeus pysyy voimassa siihen asti, kun on tehty päätös uusimista koskevasta hakemuksesta.

               (7)Uusimista koskevien hakemusten arvioinnissa otettiin huomioon korvaavien aineiden saatavuus ja korvaamisen sosioekonomiset vaikutukset ja todettiin, että poikkeuksen piiriin kuuluville lampputyypeille on jo laajasti saatavilla riittävän luotettavia elohopeattomia korvaavia laitteita ja että elohopean korvaaminen näissä lampuissa on tieteellisesti ja teknisesti mahdollista. Lisäksi arvioinnissa todettiin, että korvaamisen hyödyt ovat selvästi suuremmat kuin mahdolliset kielteiset vaikutukset.

               (8)Uusimista koskevien hakemusten arviointiin sisältyi direktiivin 2011/65/EU 5 artiklan 7 kohdan mukainen sidosryhmien kuuleminen. Kuulemisen yhteydessä saadut huomautukset julkistettiin asiaa koskevalla verkkosivustolla.

               (9)Koska direktiivin 2011/65/EU 5 artiklan 1 kohdan a alakohdassa säädetyt edellytykset eivät enää täyty, uusimista koskeva hakemus olisi hylättävä.

               (10)Poikkeuksen voimassaolon päättymispäivät olisi vahvistettava kyseisen direktiivin 5 artiklan 6 kohdan mukaisesti. Poikkeuksen voimassaolon päättymiselle olisi asetettava mahdollisimman aikainen päivämäärä, joka on 12 kuukautta poikkeuksen peruuttamista koskevan komission päätöksen antamisesta, koska käytännön olosuhteet eivät edellytä pitempää voimassaoloaikaa, erityisesti kun otetaan huomioon, että monet kyseisistä lampuista kuuluvat myös komission asetuksen (EU) 2019/2020 soveltamisalaan, jossa vahvistetaan energiatehokkuutta koskevat vähimmäisvaatimukset, joita on noudatettava, jotta tuotteet voidaan saattaa markkinoille, mikä tarkoittaa, että kyseisiä lamppuja ei tosiasiallisesti saateta markkinoille 1 päivästä syyskuuta 2021 alkaen.

               (11)Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 6. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […][päivämäärä – 6. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 13.12.2021

                     Komission puolesta

                     Puheenjohtaja
                     Ursula VON DER LEYEN

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/index.php?id=229
                  .

                     (5)

                        Tutkimuksen loppuraportti on saatavilla osoitteessa
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Kuulemisaika: 21. elokuuta 2015 – 16. lokakuuta 2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , alkaen sivulta 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (11)

                        Sosioekonomisen arvioinnin vuoden 2020 päivitykseen sisällytettiin integroimattomat pienloistelamput (CFLni) sekä lineaariset loistelamput, joiden putken läpimitta on 9–17 mm (esim. T5) ja 17–28 mm (esim. T8).

                     (12)

                        Ks. edellinen alaviite.

                     (13)

                        Soveltamisalaan kuuluvia tuotteita säännellään myös ekologisen suunnittelun vaatimusten asettamisesta valonlähteille ja erillisille liitäntälaitteille 1 päivänä lokakuuta 2019 annetulla komission asetuksella (EU) 2019/2020, jota sovelletaan 1 päivästä syyskuuta 2021. Toisin kuin direktiivissä 2011/65/EU, ekologista suunnittelua koskevassa lainsäädännössä ei rajoiteta tuotteiden sisältämiä aineita vaan asetetaan energiatehokkuusvaatimuksia, joita on noudatettava, jotta tuotteet voidaan saattaa markkinoille. Integroidulla liitäntälaitteella varustettuja pienloistelamppuja ei tosiasiallisesti saateta markkinoille 1. syyskuuta 2021 alkaen, koska ne eivät täytä näitä energiatehokkuusvaatimuksia. Komission asetuksessa (EU) 2019/2020 elohopeapitoisuus mainitaan merkittävänä valonlähteen elinkaaren ympäristönäkökohtana, mutta tunnustetaan, että vaarallisten aineiden, kuten elohopean, käyttöä valonlähteissä säännellään direktiivillä 2011/65/EU.

                     (14)

                        EUVL L 174, 1.7.2011, s. 88.

                     (15)

                        Komission päätös 2010/571/EU, annettu 24 päivänä syyskuuta 2010, Euroopan parlamentin ja neuvoston direktiivin 2002/95/EY liitteen muuttamisesta lyijyä, elohopeaa, kadmiumia, kuudenarvoista kromia, polybromibifenyylejä tai polybromidifenyylieettereitä sisältäviä käyttötarkoituksia koskevien poikkeusten osalta liitteen mukauttamiseksi tieteen ja tekniikan kehitykseen (EUVL L 251, 25.9.2010, s. 28).

    ---documentbreak---

               LIITE

               Korvataan direktiivin 2011/65/EU liitteessä III olevat poikkeukset 1, 1 a, 1 b, 1 c, 1 d ja 1 e seuraavasti:

                        Poikkeus

                        Poikkeuksen soveltamisala ja päivämäärät

                        ”1

                        Elohopea yksikantaisissa pienloistelampuissa silloin, kun elohopean määrä purkausputkea kohden on enintään:

                        1 a

                        Yleiskäyttöön tarkoitetuissa loistelampuissa < 30 W: 2,5 mg

                        Päättyy [Julkaisutoimisto: 12 kuukautta sen jälkeen, kun delegoitu direktiivi on julkaistu virallisessa lehdessä].

                        1 b

                        Yleiskäyttöön tarkoitetuissa loistelampuissa ≥ 30 W ja < 50 W: 3,5 mg

                        Päättyy [Julkaisutoimisto: 12 kuukautta sen jälkeen, kun delegoitu direktiivi on julkaistu virallisessa lehdessä].

                        1 c

                        Yleiskäyttöön tarkoitetuissa loistelampuissa ≥ 50 W ja < 150 W: 5 mg

                        Päättyy [Julkaisutoimisto: 12 kuukautta sen jälkeen, kun delegoitu direktiivi on julkaistu virallisessa lehdessä].

                        1 d

                        Yleiskäyttöön tarkoitetuissa loistelampuissa ≥ 150 W: 15 mg

                        Päättyy [Julkaisutoimisto: 12 kuukautta sen jälkeen, kun delegoitu direktiivi on julkaistu virallisessa lehdessä].

                        1 e

                        Yleiskäyttöön tarkoitetuissa ympyrän- tai neliön muotoisissa loistelampuissa, joiden putken läpimitta ≤ 17 mm: 5 mg

                        Päättyy [Julkaisutoimisto: 12 kuukautta sen jälkeen, kun delegoitu direktiivi on julkaistu virallisessa lehdessä].”


title: KOMISSION DELEGOITU DIREKTIIVI (EU) / , Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen elohopean käyttöä muissa yleisvalaistukseen tarkoitetuissa suurpainenatriumlampuissa koskevan poikkeuksen osalta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun Euroopan parlamentin ja neuvoston direktiivin 2011/65/EU (uudelleenlaadittu)
                  1
                (nk. RoHS-direktiivi) liitettä III sen mukauttamiseksi tekniikan ja tieteen kehitykseen. Muutos koskee poikkeusta, joka koskee elohopean käyttöä tietyissä käyttötarkoituksissa muissa yleisvalaistukseen tarkoitetuissa suurpainenatriumlampuissa.

               RoHS‑direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Tällä hetkellä rajoitukset kohdistuvat kymmeneen aineeseen, jotka luetellaan RoHS-direktiivin liitteessä II: lyijy, elohopea, kadmium, kuudenarvoinen kromi, polybromibifenyylit (PBB), polybromidifenyylieetterit (PBDE), bis(2-etyyliheksyyli)ftalaatti (DEHP), butyylibentsyyliftalaatti (BBP), dibutyyliftalaatti (DBP) ja di-isobutyyliftalaatti (DIBP). Liitteissä III ja IV luetellaan sähkö- ja elektroniikkalaitteiden materiaalien ja komponenttien tietyt käyttötarkoitukset, jotka on vapautettu 4 artiklan 1 kohdassa säädetyistä ainerajoituksista.

               Direktiivin 5 artiklassa säädetään liitteiden III ja IV tieteen ja tekniikan kehitykseen mukauttamisesta, johon voi sisältyä vapautusten myöntäminen, uusiminen ja peruuttaminen. Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006 (REACH-asetus)
                  2
                mukaiseen ympäristön- ja terveydensuojeluun ja jokin seuraavista edellytyksistä täyttyy: i) aineiden ja materiaalien poistaminen tai korvaaminen suunnittelumuutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; ii) korvaavien aineiden luotettavuutta ei pystytä varmistamaan; iii) tai korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Poikkeuksia ja niiden kestoa koskevissa päätöksissä on otettava huomioon korvaavien aineiden saatavuus ja korvaamisen sosioekonomiset vaikutukset. Poikkeusten kestoa koskevissa päätöksissä on myös huomioitava mahdolliset vaikutukset innovointiin. Poikkeuksen kokonaisvaikutuksiin on sovellettava tarvittaessa elinkaariajattelua.

               Lisäksi 5 artiklan 1 kohdan a alakohdassa säädetään, että komissio antaa yksittäisiä delegoituja säädöksiä tiettyihin käyttötarkoituksiin tarkoitettujen sähkö- ja elektroniikkalaitteiden materiaalien ja komponenttien sisällyttämiseksi liitteissä III ja IV oleviin luetteloihin. Menettely poikkeuksia koskevien hakemusten jättämiselle kuvataan 5 artiklan 3 kohdassa ja liitteessä V.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio vastaanottaa talouden toimijoilta pyyntöjä
                  3
                myöntää tai uusia RoHS-direktiivin 5artiklan 3 kohdan ja liitteen V mukaisia vapautuksia.

               Nykyinen liitteessä III oleva poikkeus 4 c sallii elohopean käytön muissa yleisvalaistukseen tarkoitetuissa suurpainenatriumlampuissa (purkausputkea kohti) siten, etteivät seuraavat arvot ylity: 4 c I P ≤ 155 W: 25 mg; 4 c II 155 W < P ≤ 405 W: 30 mg; 4 c III P > 405 W: 40 mg.

               Komissio vastaanotti yhden tämän poikkeuksen uusimista koskevan hakemuksen tammikuussa 2015. Hakijat esittivät lähinnä, ettei kyseisen poikkeuksen soveltamisalaan kuuluville käyttötarkoituksille ole saatavilla korvaavia aineita, koska elohopean määrän vähentäminen tai sen pois jättäminen näissä lampuissa johtaa tehon menetykseen
                  4
               . Samat hakijat toimittivat tammikuussa 2020 päivitetyn hakemuksen, jossa elohopeapitoisuutta on alennettu vuoden 2015 hakemukseen verrattuna. RoHS-direktiivin (5 artiklan 5 kohdan toisen alakohdan) vaatimusten mukaisesti poikkeus pysyy voimassa, kunnes komissio tekee uusimista koskevasta hakemuksesta päätöksen.

               Arvioidakseen uusimista koskevaa hakemusta komissio käynnisti kesäkuussa 2015 tutkimuksen
                  5
               , joka saatiin päätökseen vuonna 2016 ja jossa tehtiin vaadittava tekninen ja tieteellinen arviointi; arviointiin sisältyi kahdeksan viikkoa kestänyt sidosryhmien verkkokuuleminen
                  6
               . Kyseisessä tutkimuksessa arvioitiin laajalti teknisiä ja tieteellisiä tietoja ja saatuja kannanottoja, mikä dokumentoitiin tutkimusraporttiin. Lisäksi komissio toteutti kaksi täydentävää tutkimusta/päivitystä, joihin sidosryhmät osallistuivat. Vuonna 2019 julkaistussa tutkimuksessa
                  7
                keskityttiin sosioekonomiseen arviointiin ja korvaavien aineiden saatavuuteen, ja tuoreisiin lukuihin ja mallintamiseen perustuva päivitys tehtiin vuonna 2020
                  8
               . Tutkimuksen ja sosioekonomisen arvioinnin päivitysten loppuraportit julkaistiin
                  9
               , ja sidosryhmille ilmoitettiin asiasta.

               Komissio kuuli RoHS-direktiivin mukaisia delegoituja säädöksiä käsittelevää jäsenvaltioiden asiantuntijaryhmää asiantuntijakokouksissa 1. syyskuuta 2016, 29. lokakuuta 2018 ja 21. lokakuuta 2019 kerätäkseen jäsenvaltioiden näkemyksiä kaavailluista toimintatavasta arviointien päätelmien mukaisesti. Se suoritti kaikki tarvittavat menettelyvaiheet, jotka liittyvät 5 artiklan 3–7 kohdan mukaisiin ainerajoitusten poikkeuksiin.
                  10
                Neuvostolle ja Euroopan parlamentille ilmoitettiin kaikista toimista.

               Loppuraporteissa korostettiin seuraavaa:

               ·Elohopeaa sisältämättömiä korvaavia aineita on saatavilla järjestelmätasolla (käytettäväksi uusissa valodiodi- eli LED-valaisimissa), mutta ne eivät ole yhteensopivia korvikkeina nykyisissä suurpainenatriumlampuissa (komponentin korvaamista varten). Näin ollen suurpainenatriumlamppujen varhainen käytöstä poistaminen voi johtaa siihen, että nykyisten suurpainenatriumvalaisimien elinkaari lyhenee, mikä ei yleisesti ottaen ole ympäristön etu. Tutkimuksessa tultiin myös siihen tulokseen, että riittävien vaihtoehtojen kehittämiseen tarvitaan vielä aikaa, mistä syystä suositeltiin poikkeuksen uusimista enintään viideksi vuodeksi.

               ·Suurpainenatriumlamppuja, joiden elohopeapitoisuus on nykyistä tasoa alhaisempi, on saatavilla eri muotoisina ja eri wattitehoissa. Poikkeus olisi siis uusittava alhaisemmalla elohopeapitoisuudella.

               Yhteenvetona voidaan todeta, että tieteellisistä ja teknisistä arvioinneista, sidosryhmäkuulemiset mukaan luettuina, kävi yksityiskohtaisesti ilmi, että poikkeusta koskevat kriteerit täyttyvät poikkeuksen 4 c I – III osalta. Arvioinnin tulokset osoittavat myös, että tämän poikkeuksen uusiminen alhaisemmalla elohopeapitoisuudella ei vaikuta heikentävästi REACH-asetuksen mukaiseen ympäristön- ja terveydensuojeluun. Tätä edellytetään direktiivin 2011/65/EU 5 artiklassa.

               Delegoidun direktiivin luonnos julkaistiin paremman sääntelyn suuntaviivojen mukaisesti paremman sääntelyn portaalissa, jossa se oli nähtävillä yleistä palautetta varten neljän viikon ajan. Säädösluonnoksesta järjestetyn kuulemisen aikana vastaanotettiin kolme kommenttia. Esitettyjä huomioita tarkasteltiin, mutta muutoksia ei pidetty tarpeellisina.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä uusitaan direktiivin 2011/65/EU liitteessä III lueteltu poikkeus 4 c I – III, joka koskee elohopean käyttöä muissa yleisvalaistukseen tarkoitetuissa suurpainenatriumlampuissa. Tietyissä käyttötarkoituksissa sallittua elohopeapitoisuutta alennetaan vastaamaan tekniikan kehitystä tietyissä lampputyypeissä.

               Taustatutkimuksiin ja kuulemisiin perustuneessa komission arvioinnissa pääteltiin, että poikkeus täyttää vähintään yhden RoHS-direktiivin 5 artiklan 1 kohdan a alakohdassa säädetyistä kriteereistä, mikä oikeuttaa poikkeuksen uusimisen: elohopeaa ei voida luotettavasti korvata tämän poikkeuksen soveltamisalaan kuuluvissa lamppuluokissa.

               Yhteenvetona voidaan todeta, että poikkeuksen edellytykset täyttyvät ja poikkeus 4 c:n kohdat I – III uusitaan. Arvioinnissa todettiin myös, että teknisen kehityksen vuoksi kunkin poikkeuksen kohdan osalta sallittua elohopeapitoisuutta voidaan alentaa.

               Poikkeuksen voimassaolon päättymispäivät vahvistetaan 5 artiklan 2 kohdan ensimmäisen alakohdan mukaisesti. Kuten arvioinnissa pääteltiin, korvaavien aineiden kehitystason vuoksi on perusteltua uusia poikkeusta koskeva viiden vuoden enimmäisvoimassaoloaika. Voimassaoloaikojen ei odoteta vaikuttavan haitallisesti innovointiin.

               Oikeudellisena välineenä on delegoitu direktiivi, mikä vastaa pohjasäädöstä eli direktiiviä 2011/65/EU, jonka 5 artiklan 1 kohdan a alakohdassa säädetyt vaatimukset näin erityisesti täytetään.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkalaitteiden sisämarkkinoiden toimintaa koskevia säännöksiä sallimalla muutoin kiellettyjen aineiden tietyt käyttötarkoitukset RoHS-direktiivin säännösten ja edellytysten sekä liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Delegoidulla direktiivillä ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 13.12.2021,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen elohopean käyttöä muissa yleisvalaistukseen tarkoitetuissa suurpainenatriumlampuissa koskevan poikkeuksen osalta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  11
                ja erityisesti sen 5 artiklan 1 kohdan a alakohdan,

               sekä katsoo seuraavaa:

               (1)Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä II lueteltuja vaarallisia aineita. Kyseistä rajoitusta ei sovelleta tiettyihin käyttötarkoituksiin, jotka luetellaan kyseisen direktiivin liitteessä III.

               (2)Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               (3)Elohopea on rajoitusten kohteena oleva aine, joka mainitaan direktiivin 2011/65/EU liitteessä II.

               (4)Komissio myönsi päätöksellä 2010/571/EU
                  12
                muun muassa elohopean käyttöä muissa yleisvalaistukseen tarkoitetuissa suurpainenatriumlampuissa koskevan poikkeuksen, jäljempänä ’poikkeus’, joka on nyt lueteltu poikkeuksena 4 c I, 4 c II ja 4 c III direktiivin 2011/65/EU liitteessä III. Kyseisen direktiivin 5 artiklan 2 kohdan toisen alakohdan a alakohdan mukaisesti poikkeuksen voimassaolon oli määrä päättyä 21 päivänä heinäkuuta 2016.

               (5)Elohopeaa käytetään suurpainenatriumlampuissa valon värin ja värintoisto-ominaisuuksien vuoksi.

               (6)Komissio vastaanotti 15 päivänä tammikuuta 2015 eli direktiivin 2011/65/EU 5 artiklan 5 kohdassa säädetyssä määräajassa poikkeuksen uusimista koskevan hakemuksen, jäljempänä ’uusimista koskeva hakemus’, jota päivitettiin lisätiedoilla 20 päivänä tammikuuta 2020. Direktiivin 2011/65/EU 5 artiklan 5 kohdan mukaan poikkeus on voimassa siihen asti, kun on tehty päätös uusimista koskevasta hakemuksesta.

               (7)Uusimista koskevan hakemuksen arvioinnissa, jossa otettiin huomioon korvaavien aineiden saatavuus ja korvaamisen sosioekonomiset vaikutukset, tultiin siihen tulokseen, että elohopean korvaaminen tai poistaminen kyseisissä käyttötarkoituksissa on tällä hetkellä teknisesti mahdotonta. Arvioinnissa todettiin myös, että kyseisissä käyttötarkoituksissa sallittua elohopeapitoisuutta olisi alennettava vastaamaan tiettyjen lampputyyppien markkinoilla tapahtuneita muutoksia. Arviointiin sisältyi direktiivin 2011/65/EU 5 artiklan 7 kohdan mukainen sidosryhmien kuuleminen. Kuulemisen yhteydessä saadut kommentit julkistettiin asiaa koskevalla verkkosivustolla.

               (8)Poikkeus on Euroopan parlamentin ja neuvoston asetuksen (EY) N:o 1907/2006
                  13
                mukainen eikä näin ollen vaikuta heikentävästi siinä säädettyyn ympäristön- ja terveydensuojeluun.

               (9)Näin ollen on aiheellista uusia poikkeus direktiivin 2011/65/EU 5 artiklan 2 kohdan ensimmäisen kohdan mukaisesti saman direktiivin liitteessä III olevien 4 c, 4 c I, 4 c II ja 4 c III kohdan osalta enintään viideksi vuodeksi, koska luotettavia korvaavia aineita ei ole tällä hetkellä saatavilla. Ottaen huomioon tulokset, joita on saatu käynnissä olevista ponnisteluista luotettavan korvaavan aineen löytämiseksi, poikkeuksen voimassaololla tuskin on kielteisiä vaikutuksia innovointiin.

               (10)Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […].[Lisätään päivämäärä, joka on tämän direktiivin voimaantulon jälkeen kuudennen kuukauden viimeinen päivä.] Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […].[Lisätään päivämäärä, joka on tämän direktiivin voimaantulon jälkeen kuudennen kuukauden viimeinen päivä + yksi päivä.]

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 13.12.2021

                     Komission puolesta

                     Puheenjohtaja
                     Ursula VON DER LEYEN

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  https://ec.europa.eu/environment/waste/rohs_eee/adaptation_en.htm
                  .

                     (4)

                  https://rohs.exemptions.oeko.info/fileadmin/user_upload/RoHS_Pack_9/Exemption_4_c__IIII_/
                  4c_LE_RoHS_Exemption_Req_Final.pdf
                   .

                     (5)

                        Tutkimuksen loppuraportti on saatavilla osoitteessa
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Kuulemisaika: 21. elokuuta 2015 – 16. lokakuuta 2015, https://rohs.exemptions.oeko.info.

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , alkaen sivulta 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Menettelyn meneillään olevaan vaiheeseen voi tutustua kunkin delegoidun säädöksen luonnoksen osalta delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (11)

                        EUVL L 174, 1.7.2011, s. 88.

                     (12)

                        Komission päätös 2010/571/EU, annettu 24 päivänä syyskuuta 2010, Euroopan parlamentin ja neuvoston direktiivin 2002/95/EY liitteen muuttamisesta lyijyä, elohopeaa, kadmiumia, kuudenarvoista kromia, polybromibifenyylejä tai polybromidifenyylieettereitä sisältäviä käyttötarkoituksia koskevien poikkeusten osalta liitteen mukauttamiseksi tieteen ja tekniikan kehitykseen (EUVL L 251, 25.9.2010, s. 28).

                     (13)

                        Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

    ---documentbreak---

               LIITE

               Korvataan direktiivin 2011/65/EU liitteessä III korvataan kohta 4 c, 4 c I, 4 c II ja 4 c III seuraavasti:

                        Poikkeus

                        Poikkeuksen soveltamisala ja päivämäärät

                        ”4 c

                        Elohopea muissa yleisvalaistukseen tarkoitetuissa suurpainenatriumlampuissa purkausputkea kohti enintään:

                        4 c I

                        P ≤ 155 W: 20 mg

                        Päättyy [....]. [Julkaisutoimisto lisää päivämäärän, joka on viisi vuotta sen jälkeen, kun delegoitu direktiivi on julkaistu Euroopan unionin virallisessa lehdessä.]

                        4 c II

                        155 W < P ≤ 405 W: 25 mg

                        Päättyy [....]. [Julkaisutoimisto lisää päivämäärän, joka on viisi vuotta sen jälkeen, kun delegoitu direktiivi on julkaistu Euroopan unionin virallisessa lehdessä.]

                        4 c III

                        P > 405 W: 25 mg

                        Päättyy [....]. [Julkaisutoimisto lisää päivämäärän, joka on viisi vuotta sen jälkeen, kun delegoitu direktiivi on julkaistu Euroopan unionin virallisessa lehdessä.]


title: KOMISSION DELEGOITU DIREKTIIVI (EU) / , Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen siltä osin kuin on kyse elohopean käyttöä ei-lineaarisissa kolmihuippuloisteainelampuissa koskevasta poikkeuksesta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun Euroopan parlamentin ja neuvoston direktiivin 2011/65/EU
                  1
                (uudelleenlaadittu) (nk. RoHS-direktiivi) liitettä III sen mukauttamiseksi tekniikan ja tieteen kehitykseen. Muutos koskee poikkeusta, joka koskee tiettyjä elohopeaa sisältäviä ei-lineaarisia kolmihuippuloisteainelamppuja.

               RoHS‑direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Tällä hetkellä rajoitetut aineet luetellaan direktiivin liitteessä II, ja niitä on kymmenen: lyijy, elohopea, kadmium, kuudenarvoinen kromi, polybromibifenyylit (PBB), polybromidifenyylieetterit (PBDE), bis(2-etyyliheksyyli)ftalaatti (DEHP), butyylibentsyyliftalaatti (BBP), dibutyyliftalaatti (DBP) ja di-isobutyyliftalaatti (DIBP). Liitteissä III ja IV luetellaan tiettyihin käyttötarkoituksiin tarkoitetut sähkö- ja elektroniikkalaitteiden materiaalit ja komponentit, joihin ei sovelleta 4 artiklan 1 kohdassa säädettyjä ainerajoituksia.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen, johon voi sisältyä poikkeusten myöntäminen, uusiminen tai peruuttaminen. Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos tällainen sisällyttäminen ei vaikuta heikentävästi asetuksen (EY) N:o 1907/2006
                  2
                (REACH-asetus) mukaiseen ympäristön- ja terveydensuojeluun ja jokin seuraavista edellytyksistä täyttyy: i) aineen poistaminen tai korvaaminen tuotesuunnittelun muutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; ii) korvaavien aineiden luotettavuutta ei pystytä varmistamaan; iii) aineen korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Poikkeuksia ja niiden kestoa koskevissa päätöksissä on otettava huomioon myös korvaavien aineiden saatavuus ja korvaamisen sosioekonomiset vaikutukset. Poikkeusten kestoa koskevissa päätöksissä on huomioitava mahdolliset vaikutukset innovointiin. Poikkeuksen kokonaisvaikutuksiin on sovellettava tarvittaessa elinkaariajattelua.

               Lisäksi 5 artiklan 1 kohdan a alakohdassa säädetään, että komissio antaa yksittäisiä delegoituja säädöksiä tiettyihin käyttötarkoituksiin tarkoitettujen sähkö- ja elektroniikkalaitteiden materiaalien ja komponenttien sisällyttämiseksi liitteissä III ja IV oleviin luetteloihin. Poikkeusta koskevien hakemusten toimittamisessa noudatettava menettely kuvataan 5 artiklan 3 kohdassa ja liitteessä V.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio vastaanotti talouden toimijoilta RoHS-direktiivin 5 artiklan 3 kohdan ja liitteen V mukaisesti tehtyjä pyyntöjä
                  3
                myöntää tai uusia poikkeuksia.

               Nykyisen liitteen III poikkeuksen 2 b 3 mukaan ei-lineaarisissa kolmihuippuloisteainelampuissa, joissa putken läpimitta on > 17 mm (esim. T9) saa käyttää 15 mg elohopeaa.

               Komissio vastaanotti kaksi tämän poikkeuksen uusimista koskevaa hakemusta vuonna 2015. Hakijoiden mukaan käytettävissä ei ole korvaavia aineita kyseisen poikkeuksen soveltamisalaan kuuluvissa käyttötarkoituksissa
                  4
               . Yksi hakemuksista uusittiin tammikuussa 2020 lisätiedoin, jotka koskivat erityisesti elohopean toteuttamiskelpoista raja-arvoa. RoHS-direktiivin (5 artiklan 5 kohdan (toisen alakohdan)) vaatimusten mukaisesti poikkeus pysyy voimassa, kunnes komissio tekee päätöksen uusimista koskevasta hakemuksesta.

               Poikkeuksen uusimista koskevan hakemuksen arvioimiseksi komissio käynnisti kesäkuussa 2015 tutkimuksen
                  5
                vaaditun teknisen ja tieteellisen arvioinnin tekemiseksi. Tutkimus saatiin päätökseen vuonna 2016 ja siihen sisältyi kahdeksan viikkoa kestänyt sidosryhmien avoin verkkokuuleminen
                  6
               . Kyseisessä tutkimuksessa arvioitiin laajalti tieteellisiä ja teknisiä tietoja ja kannanottoja, mikä dokumentoitiin tutkimusraportissa. Komissio päivitti vuoden 2016 tutkimusta vuonna 2019
                  7
                keskittyen tähän ja muihin poikkeuksiin liittyvien korvaavien aineiden sosioekonomisiin näkökohtiin ja saatavuuteen. Tutkimuksen loppuraportti julkaistiin,
                  8
                ja sidosryhmille ilmoitettiin asiasta.

               Komissio kuuli RoHS-direktiivin nojalla annettavia delegoituja säädöksiä käsittelevää jäsenvaltioiden asiantuntijaryhmää asiantuntijakokouksissa 1. syyskuuta 2016, 29. lokakuuta 2018 ja 21. lokakuuta 2019 kerätäkseen jäsenvaltioiden näkemyksiä suunnitellusta toimintatavasta arviointien päätelmien pohjalta. Suoritettiin kaikki ainerajoituksia koskeviin poikkeuksiin liittyvät tarvittavat menettelyvaiheet 5 artiklan 3–7 kohdan mukaisesti
                  9
               . Neuvostolle ja Euroopan parlamentille ilmoitettiin kaikista toimista.

               Lopullinen tutkimus toi esiin seuraavaa:

               ·korvaavia teknologioita on saatavilla järjestelmätasolla (valodiodeja (LED) käyttävät valaisimet), mutta komponenttitasolla (LED-vaihtoehdot) käytettävissä olevia korvaavia teknologioita ja niiden yhteensopivuutta olemassa olevien laitteistojen kanssa ei ole vielä tarkistettu mittojen ja sähköyhteensopivuuden osalta;

               ·riittävien ja yhteensopivien vaihtoehtojen kehittämiseen tarvitaan lisäaikaa, minkä vuoksi tutkimuksessa suositeltiin poikkeuksen uusimista enintään kolmeksi vuodeksi;

               ·elohopean raja-arvojen alentaminen on kuitenkin jo nyt teknisesti mahdollista toteuttaa.

               Yhteenvetona voidaan todeta, että tieteellisissä ja teknisissä arvioinneissa, sidosryhmäkuulemiset mukaan luettuina, kävi ilmi, että poikkeuksen 2 b 3 edellytykset täyttyvät edelleen, koska luotettavia korvaavia teknologioita ei ole vielä saatavilla. Kuten direktiivin 2011/65/EU 5 artiklassa edellytetään, poikkeus ei arvioinnista saatujen tulosten perusteella myöskään vaikuta heikentävästi REACH-asetuksen mukaiseen ympäristön- ja terveydensuojeluun.

               Delegoidun direktiivin luonnos julkaistiin paremman sääntelyn suuntaviivojen mukaisesti paremman sääntelyn portaalissa, jossa se oli nähtävillä yleistä palautetta varten neljän viikon ajan. Kuulemiseen saatiin 23 vastausta. Säädösehdotusta tarkistettiin ja selvennettiin joidenkin esille tuotujen seikkojen huomioon ottamiseksi.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä uusitaan direktiivin 2011/65/EU liitteessä III oleva poikkeus 2 b 3, joka koskee elohopean käyttöä tiettyihin käyttötarkoituksiin.

               Taustatutkimuksiin ja kuulemisiin perustuvassa komission arvioinnissa pääteltiin, että poikkeusta koskeva pyyntö täyttää vähintään yhden RoHS-direktiivin 5 artiklan 1 kohdan a alakohdassa säädetyistä edellytyksistä, mikä oikeuttaa poikkeuksen voimassaolon jatkamisen: elohopean korvaamista luotettavilla korvaavilla aineilla tämän poikkeuksen piiriin kuuluvissa lamppuluokissa ei voida tällä hetkellä varmistaa.

               Yhteenvetona voidaan todeta, että poikkeuksen edellytykset täyttyvät ja poikkeus 2 b 3 uusitaan. Arvioinnissa pääteltiin myös, että kyseisen poikkeuksen soveltamisalaan kuuluvissa lamppuluokissa elohopean raja-arvoa voidaan alentaa 15 mg:sta 10 mg:aan lamppua kohden.

               Tämän poikkeuksen voimassaolon päättymispäivä vahvistetaan 5 artiklan 2 kohdan ensimmäisen alakohdan mukaisesti. Kuten arvioinnissa todetaan, korvaavien teknologioiden kehitystaso oikeuttaa poikkeuksen uusimisen kolmeksi vuodeksi. Voimassaoloajalla ei todennäköisesti ole haitallisia vaikutuksia innovointiin.

               Oikeudellisena välineenä on delegoitu direktiivi valtuutussäädöksen eli direktiivin 2011/65/EU ja erityisesti sen siirretyn säädösvallan käyttämistä koskevien 5 artiklan 1 kohdan ja 20 artiklan mukaisesti.

               Delegoidun direktiivin tavoitteena on edistää ihmisten terveyden ja ympäristön suojelua ja yhdenmukaistaa sähkö- ja elektroniikkalaitteiden sisämarkkinoiden toimintaa koskevia säännöksiä sallimalla muutoin kiellettyjen aineiden tietyt käyttötarkoitukset RoHS-direktiivin säännösten ja edellytysten sekä liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Delegoidulla direktiivillä ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 13.12.2021,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen siltä osin kuin on kyse elohopean käyttöä ei-lineaarisissa kolmihuippuloisteainelampuissa koskevasta poikkeuksesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  10
                ja erityisesti sen 5 artiklan 1 kohdan a alakohdan,

               sekä katsoo seuraavaa:

               (1)Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä II lueteltuja vaarallisia aineita. Kyseistä rajoitusta ei sovelleta tiettyihin käyttötarkoituksiin, jotka luetellaan kyseisen direktiivin liitteessä III.

               (2)Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               (3)Elohopea on rajoitusten kohteena oleva aine, joka mainitaan direktiivin 2011/65/EU liitteessä II.

               (4)Komissio myönsi päätöksellä 2010/571/EU
                  11
                muun muassa elohopean käyttöä ei-lineaarisissa kolmihuippuloisteainelampuissa, joissa putken läpimitta on > 17 mm (esim. T9) koskevan poikkeuksen, jäljempänä ’poikkeus’, joka on nyt lueteltu direktiivin 2011/65/EU liitteessä III poikkeuksena 2 b 3. Kyseisen direktiivin 5 artiklan 2 kohdan toisen alakohdan a alakohdan mukaisesti poikkeuksen voimassaolon oli määrä päättyä 21 päivänä heinäkuuta 2016.

               (5)Elohopeaa käytetään ei-lineaarisissa kolmihuippuloisteainelampuissa tuottamaan ultraviolettivaloa, jonka lampun fluoresoiva pinnoite muuttaa näkyväksi valoksi. Elohopeaa sisältävän pinnoitteen koostumus määrittää valon värin ja värintoiston.

               (6)Komissio vastaanotti 19 päivänä joulukuuta 2014 ja 15 päivänä tammikuuta 2015, eli direktiivin 2011/65/EU 5 artiklan 5 kohdassa säädetyssä määräajassa, kaksi poikkeuksen uusimista koskevaa hakemusta, jäljempänä ’uusimista koskeva hakemus’, joista toinen päivitettiin lisätiedoilla tammikuussa 2020. Direktiivin 2011/65/EU 5 artiklan 5 kohdan mukaisesti poikkeus pysyy voimassa siihen asti, kun on tehty päätös uusimista koskevasta pyynnöstä.

               (7)Uusimista koskevan hakemuksen arvioinnissa otettiin huomioon korvaavien teknologioiden saatavuus ja korvaamisen sosioekonomiset vaikutukset ja todettiin, että elohopean korvaaminen tai poistaminen kyseisissä käyttötarkoituksissa on tällä hetkellä teknisistä syistä mahdoton toteuttaa. Arvioinnissa todettiin myös, että kyseisen poikkeuksen soveltamisalaan kuuluvissa lamppuluokissa elohopean raja-arvoa voidaan alentaa 15 mg:sta 10 mg:aan lamppua kohden. Arviointiin sisältyi direktiivin 2011/65/EU 5 artiklan 7 kohdan mukaiset sidosryhmien kuulemiset. Kuulemisten yhteydessä saadut huomautukset julkistettiin asiaa koskevalla verkkosivustolla.

               (8)Poikkeus on Euroopan parlamentin ja neuvoston asetuksen (EY) N:o 1907/2006
                  12
                mukainen eikä näin ollen vaikuta heikentävästi siinä säädettyyn ympäristön- ja terveydensuojeluun.

               (9)Sen vuoksi on aiheellista uusia poikkeus direktiivin 2011/65/EU 5 artiklan 2 kohdan ensimmäisen alakohdan mukaisesti kolmeksi vuodeksi tarkistetulla sanamuodolla, jolla vahvistetaan poikkeuksen rajoitettu soveltamisala, jotta voidaan kerätä lisätietoja vaihtoehdoista, joilla kyseisen poikkeuksen soveltamisalaan kuuluvat lampputyypit voidaan korvata. Direktiivin 2011/65/EU 5 artiklan 6 kohdan mukaisesti nykyisen poikkeuksen 2 b 3 voimassaoloajan olisi oltava 12 kuukautta. Ottaen huomioon tulokset, joita on saatu käynnissä olevista ponnisteluista luotettavan korvaavan aineen löytämiseksi, poikkeuksen voimassaololla tuskin on kielteisiä vaikutuksia innovointiin.

               (10)Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 6. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […][päivämäärä – 6. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 13.12.2021

                     Komission puolesta

                     Puheenjohtaja
                     Ursula VON DER LEYEN

                     (1)

                        EUVL L 174, 1.7.2011, s. 88.

                     (2)

                        EUVL L 396, 30.12.2006, s. 1.

                     (3)

                        Luettelo on saatavana osoitteessa
                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/Lighting_Europe/2b3_LE_RoHS_Exemption__Req_Final.pdf and https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/NARVA/01_02_a__2b3_4a.pdf.

                     (5)

                        Tutkimuksen loppuraportti on saatavilla osoitteessa
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1
                  .

                     (6)

                        Kuulemisaika: 21.8.2015–16.10.2015,
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf
                  .

                     (8)

                     https://ec.europa.eu/environment/waste/rohs_eee/studies_rohs1_en.htm
                     .

                     (9)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (10)

                        EUVL L 174, 1.7.2011, s. 88.

                     (11)

                        Komission päätös 2010/571/EU, annettu 24 päivänä syyskuuta 2010, Euroopan parlamentin ja neuvoston direktiivin 2002/95/EY liitteen muuttamisesta lyijyä, elohopeaa, kadmiumia, kuudenarvoista kromia, polybromibifenyylejä tai polybromidifenyylieettereitä sisältäviä käyttötarkoituksia koskevien poikkeusten osalta liitteen mukauttamiseksi tieteen ja tekniikan kehitykseen (EUVL L 251, 25.9.2010, s. 28).

                     (12)

                        Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

    ---documentbreak---

               LIITE

               Korvataan direktiivin 2011/65/EU liitteessä III oleva poikkeus 2 b 3 seuraavasti:

                        Poikkeus

                        Poikkeuksen soveltamisala ja päivämäärät

                        ”2 b 3

                        Ei-lineaariset kolmihuippuloisteainelamput, joissa putken läpimitta on > 17 mm (esim. T9): 15 mg

                        Päättyy [Julkaisutoimisto: 12 kuukautta delegoidun direktiivin julkaisemisesta virallisessa lehdessä]; [Julkaisutoimisto: 12 kuukautta + 1 päivä delegoidun direktiivin julkaisemisesta virallisessa lehdessä] jälkeen saa käyttää lamppua kohden 10 mg [Julkaisutoimisto: kolme vuotta delegoidun direktiivin julkaisemisesta virallisessa lehdessä] saakka.”


title: KOMISSION DELEGOITU DIREKTIIVI (EU) / , Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen siltä osin kuin on kyse elohopean käyttöä erityiskäyttöön tarkoitetuissa kylmäkatodi- ja ulkoelektrodiloistelampuissa koskevasta poikkeuksesta

text:
               PERUSTELUT

               1.DELEGOIDUN SÄÄDÖKSEN TAUSTA

               Tällä komission delegoidulla direktiivillä muutetaan tiettyjen vaarallisten aineiden käytön rajoittamisesta sähkö- ja elektroniikkalaitteissa annetun Euroopan parlamentin ja neuvoston direktiivin 2011/65/EU
                  1
                (uudelleenlaadittu) (RoHS-direktiivi) liitettä III sen mukauttamiseksi tekniikan ja tieteen kehitykseen. Muutos koskee poikkeusta, jolla sallitaan elohopean käyttö tietyissä käyttötarkoituksissa erityiskäyttöön tarkoitetuissa kylmäkatodi- ja ulkoelektrodiloistelampuissa.

               RoHS‑direktiivin 4 artiklalla rajoitetaan tiettyjen vaarallisten aineiden käyttöä sähkö- ja elektroniikkalaitteissa. Tällä hetkellä rajoitetut aineet luetellaan direktiivin liitteessä II, ja niitä on kymmenen: lyijy, elohopea, kadmium, kuudenarvoinen kromi, polybromibifenyylit (PBB), polybromidifenyylieetterit (PBDE), bis(2-etyyliheksyyli)ftalaatti (DEHP), butyylibentsyyliftalaatti (BBP), dibutyyliftalaatti (DBP) ja di-isobutyyliftalaatti (DIBP). Liitteissä III ja IV luetellaan tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit, jotka on vapautettu 4 artiklan 1 kohdassa tarkoitetuista aineiden käyttörajoituksista.

               Direktiivin 5 artiklassa säädetään liitteiden III ja IV mukauttamisesta tieteen ja tekniikan kehitykseen, muun muassa myöntämällä, uusimalla tai peruuttamalla poikkeuksia. Direktiivin 5 artiklan 1 kohdan a alakohdan mukaan poikkeuksia saa sisällyttää liitteisiin III ja IV ainoastaan, jos se ei vaikuta heikentävästi asetuksen (EY) N:o 1907/2006
                  2
                (REACH-asetus) mukaiseen ympäristön- ja terveydensuojeluun ja jokin seuraavista edellytyksistä täyttyy: i) aineen poistaminen tai korvaaminen suunnittelumuutoksilla tai materiaaleilla ja komponenteilla, jotka eivät edellytä liitteessä II lueteltujen materiaalien tai aineiden käyttöä, on tieteellisistä tai teknisistä syistä mahdoton toteuttaa; ii) korvaavien aineiden luotettavuutta ei pystytä varmistamaan; iii) aineen korvaamisesta ympäristölle, terveydelle ja kuluttajien turvallisuudelle aiheutuvat kokonaishaitat ovat todennäköisesti merkittävämpiä kuin siitä ympäristölle, terveydelle ja kuluttajien turvallisuudelle koituvat kokonaishyödyt.

               Poikkeuksia ja niiden kestoa koskevissa päätöksissä on otettava huomioon korvaavien aineiden saatavuus ja korvaamisen sosioekonomiset vaikutukset. Niiden kestoa koskevissa päätöksissä on huomioitava mahdolliset vaikutukset innovointiin. Poikkeuksen kokonaisvaikutuksiin on sovellettava tarvittaessa elinkaariajattelua.

               Direktiivin 5 artiklan 1 kohdan a alakohdassa säädetään, että komissio sisällyttää tiettyihin käyttötarkoituksiin tarkoitettujen sähkö- ja elektroniikkalaitteiden materiaalit ja komponentit liitteissä III ja IV oleviin luetteloihin yksittäisillä delegoiduilla säädöksillä. Poikkeusta koskevien hakemusten toimittamisessa noudatettava menettely vahvistetaan 5 artiklan 3 kohdassa ja liitteessä V.

               2.SÄÄDÖKSEN HYVÄKSYMISTÄ EDELTÄNEET KUULEMISET

               Komissio vastaanottaa talouden toimijoilta poikkeusten myöntämistä tai uusimista koskevia, RoHS-direktiivin 5 artiklan 3 kohdan ja liitteen V mukaisia pyyntöjä
                  3
               .

               Liitteessä III oleva nykyinen poikkeus 3 a–c sallii elohopean käytön erityiskäyttöön tarkoitetuissa kylmäkatodi- ja ulkoelektrodiloistelampuissa seuraavanlaisin rajoituksin lamppua kohti: 3 a lyhyt (≤ 500 mm): 3,5 mg; 3 b keskipitkä (> 500 mm ja ≤ 1 500 mm): 5 mg; 3 c pitkä (> 1 500 mm): 13 mg.

               Komissio vastaanotti yhden poikkeuksen uusimista koskevan hakemuksen 15. tammikuuta 2015. Hakijat vetosivat lähinnä siihen, että kyseisen poikkeuksen piiriin kuuluviin käyttötarkoituksiin ei ollut saatavilla korvaavia aineita. Näiden tuotteiden käyttöikä on erittäin pitkä, ja ne voi vaihtaa ainoastaan valmistaja tai ammattilainen
                  4
               . Samoilta hakijoilta saatiin tammikuussa 2020 uusi uusimista koskeva hakemus. RoHS-direktiivin 5 artiklan 5 kohdan toisen alakohdan vaatimusten mukaisesti poikkeus pysyy voimassa, kunnes komissio tekee päätöksen uusimista koskevasta hakemuksesta.

               Poikkeuksen uusimista koskevan hakemuksen arvioimiseksi komissio käynnisti kesäkuussa 2015 tutkimuksen
                  5
                vaaditun teknisen ja tieteellisen arvioinnin tekemiseksi. Tutkimus saatiin päätökseen vuonna 2016 ja siihen sisältyi kahdeksan viikkoa kestänyt sidosryhmien avoin verkkokuuleminen
                  6
               . Kyseisessä tutkimuksessa arvioitiin laajoja tieteellisiä ja teknisiä tietoja ja kannanottoja, jotka esitettiin tutkimusraportissa. Komissio täydensi tutkimusta kahdella tutkimuksella/päivityksellä, joihin myös sidosryhmät osallistuivat. Vuonna 2019 julkaistussa tutkimuksessa
                  7
                keskityttiin sosioekonomisiin näkökohtiin ja korvaavien aineiden saatavuuteen, ja vuonna 2020 siihen tehtiin tuoreisiin lukuihin ja mallintamiseen perustuva päivitys
                  8
               . Tutkimuksen loppuraportit ja sosioekonomisen arvioinnin päivitysten loppuraportit julkaistiin
                  9
               , ja sidosryhmille ilmoitettiin asiasta.

               Komissio kuuli RoHS-direktiivin nojalla annettavia delegoituja säädöksiä käsittelevää jäsenvaltioiden asiantuntijaryhmää asiantuntijakokouksissa 1. syyskuuta 2016, 29. lokakuuta 2018 ja 21. lokakuuta 2019 kerätäkseen jäsenvaltioiden näkemyksiä suunnitellusta toimintatavasta arviointien päätelmien pohjalta. Se on toteuttanut kaikki 5 artiklan 3–7 kohdassa tarkoitetut tarvittavat vaiheet, jotka liittyvät rajoitettuja aineita koskeviin poikkeuksiin
                  10
               . Neuvostolle ja Euroopan parlamentille ilmoitettiin kaikista toimista.

               Viimeisessä arviointia varten toteutetussa tutkimuksessa todettiin, että elohopeattomia korvaavia laitteita on saatavilla valodiodien (LED) muodossa ja että niitä käytetään valonlähteinä uusissa markkinoille tulevissa laitteissa. Siinä kuitenkin todettiin, että LED-lamppuja ei ole mahdollista käyttää korvaamaan kylmäkatodi- ja ulkoelektrodiloistelamppuja sähkö- ja elektroniikkalaitteissa, jotka on alun perin suunniteltu näitä valonlähteitä varten. Sen vuoksi poikkeus olisi uusittava viimeksi mainittujen osalta.

               Yhteenvetona voidaan todeta, että tieteellisissä ja teknisissä arvioinneissa, mukaan lukien sidosryhmien kuulemiset, todettiin seuraavaa:

               –poikkeuksen myöntämisen edellytykset täyttyvät edelleen poikkeuksen 3 a–c osalta, koska LED-lamppuja ei ole mahdollista käyttää korvaamaan kylmäkatodi- ja ulkoelektrodiloistelamppuja sähkö- ja elektroniikkalaitteissa, jotka on alun perin suunniteltu näitä valonlähteitä varten; ja

               –koska kylmäkatodi- ja ulkoelektrodiloistelamppujen käyttöikä on erittäin pitkä, on perusteltua jatkaa poikkeuksen voimassaoloa kolmella vuodella.

               Kuten direktiivin 5 artiklassa edellytetään, uusiminen ei arvioinnin perusteella vaikuta heikentävästi REACH-asetuksen mukaiseen ympäristön- ja terveydensuojeluun.

               Delegoidun direktiivin luonnos julkaistiin paremman sääntelyn suuntaviivojen mukaisesti paremman sääntelyn portaalissa, jossa se oli nähtävillä yleistä palautetta varten neljän viikon ajan. Säädösluonnoksesta järjestettyyn kuulemiseen saatiin 10 vastausta. Poikkeuksen sanamuotoa selvennettiin yleisöltä saatujen huomautusten perusteella. Säädösehdotusta tarkistettiin edelleen siten, että voimassaoloajaksi asetettiin kolme vuotta viiden vuoden sijaan, koska kuulemisen aikana toimitettiin tietoja, joiden mukaan korvaavien aineiden saatavuus on parantunut vuonna 2016 tehdyn arvioinnin jälkeen. Lisäksi kolmen vuoden voimassaoloaika vastaa RoHS-direktiivin liitteessä IV olevan vastaavan poikkeuksen 35 voimassaolon päättymispäivää, joka myöskin koskee kylmäkatodiloistelamppuja. Kolmen vuoden voimassaoloaika on lisäksi johdonmukainen ekologisen suunnittelun vaatimusten kanssa, koska monet lamput, jotka kuuluvat RoHS-direktiivin nojalla tämän poikkeuksen piiriin, eivät täytä ekosuunnittelua koskevissa asetuksissa 2019/2020
                  11
                ja 2019/2021
                  12
                asetettuja energiavaatimuksia syyskuusta 2021 alkaen.

               3.DELEGOIDUN SÄÄDÖKSEN OIKEUDELLINEN SISÄLTÖ

               Delegoidulla direktiivillä uusitaan RoHS-direktiivin liitteessä III oleva poikkeus 3 a–c; poikkeus koskee elohopean käyttöä tiettyihin käyttötarkoituksiin.

               Tutkimuksiin ja kuulemisiin perustuvassa komission arvioinnissa todettiin, että poikkeusta koskeva pyyntö täyttää vähintään yhden RoHS-direktiivin 5 artiklan 1 kohdan a alakohdassa säädetyistä edellytyksistä, minkä vuoksi on perusteltua jatkaa poikkeuksen voimassaoloa: elohopeaa ei voida luotettavasti korvata tämän poikkeuksen piiriin kuuluvissa lamppuluokissa.

               Yhteenvetona todetaan, että poikkeuksen edellytykset täyttyvät ja poikkeuksen 3 kohdat a–c on uusittava.

               Tämän poikkeuksen voimassaolon päättymispäivät ovat 5 artiklan 2 kohdan ensimmäisen alakohdan mukaiset. Arvioinnissa todetaan, että korvaavien tuotteiden kehitystaso oikeuttaa poikkeuksen uusimisen kolmeksi vuodeksi. Tällä ei todennäköisesti ole haitallisia vaikutuksia innovointiin.

               Oikeudellisena välineenä on delegoitu direktiivi, kuten direktiivissä 2011/65/EU säädetään – näin täytetään erityisesti sen 5 artiklan 1 kohdan a alakohdassa säädetyt vaatimukset.

               Delegoidun direktiivin tavoitteena on edistää ihmisten terveyden ja ympäristön suojelua ja lähentää sähkö- ja elektroniikkalaitteiden sisämarkkinoiden toimintaa koskevia säännöksiä sallimalla muutoin kiellettyjen aineiden tietyt käyttötarkoitukset RoHS-direktiivin säännösten ja edellytysten mukaisesti sekä kyseisessä direktiivissä vahvistetun, liitteiden III ja IV mukauttamista tieteen ja tekniikan kehitykseen koskevan menettelyn mukaisesti.

               Delegoidulla direktiivillä ei ole vaikutuksia EU:n talousarvioon.

               KOMISSION DELEGOITU DIREKTIIVI (EU) …/…,

               annettu 13.12.2021,

               Euroopan parlamentin ja neuvoston direktiivin 2011/65/EU liitteen III muuttamisesta sen mukauttamiseksi tieteen ja tekniikan kehitykseen siltä osin kuin on kyse elohopean käyttöä erityiskäyttöön tarkoitetuissa kylmäkatodi- ja ulkoelektrodiloistelampuissa koskevasta poikkeuksesta

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon tiettyjen vaarallisten aineiden käytön rajoittamisesta sähkö- ja elektroniikkalaitteissa 8 päivänä kesäkuuta 2011 annetun Euroopan parlamentin ja neuvoston direktiivin 2011/65/EU
                  13
                ja erityisesti sen 5 artiklan 1 kohdan a alakohdan,

               sekä katsoo seuraavaa:

               (1)Direktiivissä 2011/65/EU edellytetään jäsenvaltioiden varmistavan, etteivät markkinoille saatetut sähkö- ja elektroniikkalaitteet sisällä mainitun direktiivin liitteessä II lueteltuja vaarallisia aineita. Kyseistä rajoitusta ei sovelleta tiettyihin käyttötarkoituksiin, jotka luetellaan kyseisen direktiivin liitteessä III.

               (2)Sähkö- ja elektroniikkalaitteiden eri luokat, joihin direktiiviä 2011/65/EU sovelletaan, luetellaan mainitun direktiivin liitteessä I.

               (3)Elohopea on rajoitusten kohteena oleva aine, joka mainitaan direktiivin 2011/65/EU liitteessä II.

               (4)Päätöksellä 2010/571/EU
                  14
                komissio myönsi muun muassa poikkeuksen elohopean käytölle erityiskäyttöön tarkoitetuissa kylmäkatodi- ja ulkoelektrodiloistelampuissa, jäljempänä ’poikkeus’, ja kyseinen poikkeus on tällä hetkellä esitetty direktiivin 2011/65/EU liitteessä III poikkeuksina 3 a, 3 b ja 3 c. Kyseisen direktiivin 5 artiklan 2 kohdan toisen alakohdan a alakohdan mukaisesti poikkeuksen voimassaolon oli määrä päättyä 21 päivänä heinäkuuta 2016.

               (5)Poikkeus kattaa heterogeenisen joukon muodoltaan, tekniikaltaan, sovelluksiltaan ja käyttötarkoituksiltaan erilaisia lamppuja. Elohopeaa käytetään purkausputkessa, joka on välttämätön muunnettaessa sähköenergian valoksi.

               (6)Komissio vastaanotti 15 päivänä tammikuuta 2015, eli direktiivin 2011/65/EU 5 artiklan 5 kohdassa säädetyssä määräajassa, poikkeuksen uusimista koskevan hakemuksen, jäljempänä ’uusimista koskeva hakemus’, jonka jälkeen samoilta hakijoilta saatiin tammikuussa 2020 uusi uusimista koskeva hakemus. Direktiivin 2011/65/EU 5 artiklan 5 kohdan mukaisesti poikkeus pysyy voimassa siihen asti, kun on tehty päätös uusimista koskevasta hakemuksesta.

               (7)Uusimista koskevan hakemuksen arvioinnissa otettiin huomioon korvaavien aineiden saatavuus ja korvaamisen sosioekonomiset vaikutukset ja todettiin, että elohopean korvaaminen asianomaisissa käyttötarkoituksissa tai sen poistaminen niistä on tällä hetkellä teknisistä syistä mahdoton toteuttaa. Arvioinnissa kuitenkin korostettiin, että elohopeattomia korvaavia laitteita on saatavilla valodiodilamppujen (LED) muodossa ja että niitä käytetään valonlähteinä markkinoille tulevissa uusissa laitteissa. Arviointiin sisältyi direktiivin 2011/65/EU 5 artiklan 7 kohdan mukainen sidosryhmien kuuleminen. Kuulemisen yhteydessä saadut huomautukset julkistettiin asiaa koskevalla verkkosivustolla.

               (8)Poikkeus on Euroopan parlamentin ja neuvoston asetuksen (EY) N:o 1907/2006
                  15
                mukainen eikä näin ollen vaikuta heikentävästi siinä säädettyyn ympäristön- ja terveydensuojeluun.

               (9)Vaikka kylmäkatodi- ja ulkoelektrodiloistelamput on monissa käyttötarkoituksissa korvattu elohopeattomilla korvaavilla laitteilla, tällaisia lamppuja vaaditaan edelleen joissakin käyttötarkoituksissa toimivuuden varmistamiseksi ja ennenaikaisen sähkö- ja elektroniikkalaiteromun syntymisen välttämiseksi.

               (10)Sen vuoksi on aiheellista uusia poikkeus kolmeksi vuodeksi direktiivin 2011/65/EU 5 artiklan 2 kohdan ensimmäisen alakohdan mukaisesti ainoastaan niissä sähkö- ja elektroniikkalaitteissa käytettävien lamppujen osalta, jotka on saatettu markkinoille ennen tämän direktiivin hyväksymistä. Direktiivin 2011/65/EU 5 artiklan 2 kohdan ensimmäisen alakohdan mukaisesti poikkeuksen voimassaololla tuskin on kielteisiä vaikutuksia innovointiin.

               (11)Sen vuoksi direktiiviä 2011/65/EU olisi muutettava,

               ON HYVÄKSYNYT TÄMÄN DIREKTIIVIN:

               1 artikla

               Muutetaan direktiivin 2011/65/EU liite III tämän direktiivin liitteen mukaisesti.

               2 artikla

               1.Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään […] päivänä […]kuuta […][päivämäärä – 6. kuukauden viimeinen päivä tämän direktiivin voimaantulosta]. Niiden on viipymättä toimitettava nämä säännökset kirjallisina komissiolle.

               Jäsenvaltioiden on sovellettava näitä säännöksiä […] päivästä […]kuuta […][päivämäärä – 6. kuukauden viimeinen päivä + 1 päivä tämän direktiivin voimaantulosta].

               Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne julkaistaan virallisesti. Jäsenvaltioiden on säädettävä siitä, miten viittaukset tehdään.

               2.Jäsenvaltioiden on toimitettava tässä direktiivissä säännellyistä kysymyksistä antamansa keskeiset kansalliset säännökset kirjallisina komissiolle.

               3 artikla

               Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               4 artikla

               Tämä direktiivi on osoitettu kaikille jäsenvaltioille.

               Tehty Brysselissä 13.12.2021

                     Komission puolesta

                     Puheenjohtaja
                     Ursula VON DER LEYEN

                     (1)

                        Euroopan parlamentin ja neuvoston direktiivi 2011/65/EU, annettu 8 päivänä kesäkuuta 2011, tiettyjen vaarallisten aineiden käytön rajoittamisesta sähkö- ja elektroniikkalaitteissa (EUVL L 174, 1.7.2011, s. 88).

                     (2)

                        EUVL L 396, 30.12.2006, s. 1.

                     (3)

                  https://ec.europa.eu/environment/waste/rohs_eee/adaptation_en.htm
                  .

                     (4)

                        https://rohs.exemptions.oeko.info/fileadmin/user_upload/RoHS_Pack_9/Exemption_3__ac_/
                     3a_3b_3c_LE_RoHS_Exemption_Req__Final.pdf

                     (5)

                        Tutkimuksen loppuraportti on saatavilla osoitteessa
                  https://op.europa.eu/en/publication-detail/-/publication/a3fdcc8c-4273-11e6-af30-01aa75ed71a1

                     (6)

                        Kuulemisaika: 21. elokuuta – 16. lokakuuta 2015;
                  https://rohs.exemptions.oeko.info
                  .

                     (7)

                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_
                  20190729_Final.pdf

                     (8)

                     https://op.europa.eu/en/publication-detail/-/publication/f44f2383-dd0a-11ea-adf7-01aa75ed71a1/language-en/format-PDF/source-146144383

                  , alkaen sivulta 92.

                     (9)

                     https://ec.europa.eu/environment/waste/rohs_eee/studies_rohs1_en.htm
                     .

                     (10)

                        Luettelo tarvittavista hallinnollisista vaiheista on saatavilla
                  komission verkkosivustolla
                  . Kuhunkin delegoidun säädöksen luonnokseen liittyvän menettelyn nykyvaiheeseen voi tutustua delegoituja säädöksiä koskevassa toimielinten välisessä rekisterissä osoitteessa
                  https://webgate.ec.europa.eu/regdel/#/home
                  .

                     (11)

                        Komission asetus (EU) 2019/2020, annettu 1 päivänä lokakuuta 2019, ekologisen suunnittelun vaatimusten asettamisesta valonlähteille ja erillisille liitäntälaitteille (EUVL L 315, 5.12.2019, s. 209–240).

                     (12)

                        Komission asetus (EU) 2019/2021, annettu 1 päivänä lokakuuta 2019, elektronisten näyttöjen ekologista suunnittelua koskevista vaatimuksista (EUVL L 315, 5.12.2019, s. 241–266).

                     (13)

                        EUVL L 174, 1.7.2011, s. 88.

                     (14)

                        Komission päätös 2010/571/EU, annettu 24 päivänä syyskuuta 2010, Euroopan parlamentin ja neuvoston direktiivin 2002/95/EY liitteen muuttamisesta lyijyä, elohopeaa, kadmiumia, kuudenarvoista kromia, polybromibifenyylejä tai polybromidifenyylieettereitä sisältäviä käyttötarkoituksia koskevien poikkeusten osalta liitteen mukauttamiseksi tieteen ja tekniikan kehitykseen (EUVL L 251, 25.9.2010, s. 28).

                     (15)

                        Euroopan parlamentin ja neuvoston asetus (EY) N:o 1907/2006, annettu 18 päivänä joulukuuta 2006, kemikaalien rekisteröinnistä, arvioinnista, lupamenettelyistä ja rajoituksista (REACH), Euroopan kemikaaliviraston perustamisesta, direktiivin 1999/45/EY muuttamisesta sekä neuvoston asetuksen (ETY) N:o 793/93, komission asetuksen (EY) N:o 1488/94, neuvoston direktiivin 76/769/ETY ja komission direktiivien 91/155/ETY, 93/67/ETY, 93/105/EY ja 2000/21/EY kumoamisesta (EUVL L 396, 30.12.2006, s. 1).

    ---documentbreak---

               LIITE

               Korvataan direktiivin 2011/65/EU liitteessä III olevat poikkeukset 3, 3 a, 3 b ja 3 c seuraavasti:

                        Poikkeus

                        Poikkeuksen soveltamisala ja päivämäärät

                        ”3

                        Elohopea erityiskäyttöön tarkoitetuissa kylmäkatodi- ja ulkoelektrodiloistelampuissa, joita käytetään ennen [Julkaisutoimisto: päivä, jona delegoitu direktiivi julkaistaan virallisessa lehdessä] markkinoille saatetuissa sähkö- ja elektroniikkalaitteissa, lamppua kohti enintään:

                        3 a

                        Lyhyt (≤ 500 mm): 3,5 mg

                        Päättyy [Julkaisutoimisto: kolme vuotta sen jälkeen, kun delegoitu direktiivi on julkaistu virallisessa lehdessä].

                        3 b

                        Keskipitkä (> 500 mm ja ≤ 1 500 mm): 5 mg

                        Päättyy [Julkaisutoimisto: kolme vuotta sen jälkeen, kun delegoitu direktiivi on julkaistu virallisessa lehdessä].

                        3 c

                        Pitkä (> 1 500 mm): 13 mg

                        Päättyy [Julkaisutoimisto: kolme vuotta sen jälkeen, kun delegoitu direktiivi on julkaistu virallisessa lehdessä].”